《方学士招饮不赴》
元代·金涓

我在林间鹿与群，君为天上玉麒麟。莫将綵树灯前酒，来醉梅花月下人。

白屋不生三阁梦，青山那识五陵春。行吟每到看松处，自有渔樵作主宾。

作者简介：金涓(1306—1382)，字德原，义乌人。尝受经于许谦，又学文章于黄溍。尝为虞集、柳贯所知，交荐于朝，皆辞不赴。明初，州郡辟召，亦坚拒不起，教授乡里以终。